玉斗歌
作者：劉翰
朝代：宋

paragraphs: 漢兵咸陽未休舍，楚王長歌到戲下。
項伯夜入張良營，沛公倉皇出城謝。
自言戮力共攻秦，不意入關成此勳。
閉關籍民備他盜，盡封府庫待將軍。
項莊拔劍項伯起，漢楚興亡在今爾。
鴻門壯士斬關來，慷慨一卮誰懼死。
君不見秦亡鹿走驪山傾，四方盡起諸侯兵。
龍顔隆準泗上長，天之所授誰能爭。
英雄肯落他人手，獨遣謀臣談辯口。
君王間道却歸來，滿地秋聲鳴玉斗。